
Adaptív frekvenciafüggő terheléskorlátozás az inerciacsökkenés fényében

Az inercia, avagy tehetetlenség lényeges szerepet játszik a villamosenergia-rendszer frekvenciastabilitásában. A tehetetlenség alapvetően korlátozza a zavarok hatására fellépő nagy frekvenciaváltozásokat, ezzel stabilitást adva a rendszernek. A jelenleg zajló termelői összetél átalakulásnak köszönhetően a rendszer inerciája csökken. Ez alapvetően abban nyilvánul meg, hogy a konvencionális forgó tömeggel rendelkező nagy erőműveket felváltják a különböző decentralizált megújuló termelői egységek. Az inerciacsökkenés hatására a frekvenciaváltozás sebessége növekszik, üzemzavarok esetén az elért frekvenciaérték szélsőségesebb lehet.
A frekvenciafüggő terheléskorlátozás (FTK) az utolsó védelmi lépcső, amelynek feladata megakadályozni a rendszerösszeomlást frekvenciacsökkenés esetén. A működési elv az, hogy adott frekvenciahatár elérésekor fogyasztókat csatlakoztatunk le a hálózatról, ezzel csökkentve a hiányzó teljesítmény mértékét a rendszerből. A leválasztást követően, a rendszerben maradó terhelések visszahatással vannak a stabilitásra: különböző fogyasztók különböző frekvenciaérzékenységgel rendelkeznek, ezzel alapjáraton eltérő hatást gyakorolva a frekvenciára. Dolgozatomban DIgSILENT PowerFactory környezetben két adaptív frekvenciafüggő terheléskorlátozást elemeztem és hasonlítottam össze: vizsgáltam a fogyasztók frekvenciaérzékenységén alapuló adaptív FTK lehetőségét, valamint a leválasztandó leágazások gyűjtősínjén korábban mért lokális frekvenciaváltozáson alapuló, historikus adaptív FTK lehetőségét is. Azt az eredményt kaptam, hogy a leválasztandó fogyasztók adaptív megválasztása esetén, nagy üzemzavarok alatt kevesebb fokozat kioldásával, azaz kevesebb fogyasztó leválasztásával is képesek vagyunk megállítani a frekvenciacsökkenést. Belátható az, hogy az új eljárások egy minőségibb és megbízhatóbb villamosenergia-rendszert eredményeznek, melyek bevezetése akár hazai, akár európai szinten érdemes lehet.



